6 Botsogo jwa semoya. Lobaka lo loleele pele ga batho ba Modimo ba isiwa botshwarwa, ba ne ba setse ba lwala semoyeng. Jehofa o ne a bua jaana ka batho ba gagwe a dirisa moporofeti Isaia: “Tlhogo yotlhe e a bobola, le pelo yotlhe e bokoa [kgotsa e a lwala].” (Isa. 1:5) Ba ne ba foufetse e bile ba le susu ka tsela ya semoya, ka gonne ba ne ba nna ba thiba ditsebe tsa bone gore ba se ka ba utlwa kgakololo ya ga Jehofa, e bile ba ne ba tswalela matlho a bone lesedi le a neng a le ba naya. (Isa. 6:10; Jer. 5:21; Esek. 12:2) Fa e le gore batshwarwa ba ba boelang gae ba ne ba tla aparelwa ke mathata a a tshwanang, ba ne ba ka nna le tshireletsego efe? A seno se ne se se kitla se dira gore Jehofa a se ka a tlhola a ba amogela gape? Ruri tsholofetso eno ya ga Jehofa e ne e ba gomotsa: “Mo letsatsing leo bosusu ba tla utlwa mafoko a buka, mme matlho a difofu a tla bona mo letobong le mo lefifing.” (Isa. 29:18) Eleruri Jehofa o ne a tla tlisetsa batho ba gagwe ba ba otlhailweng le ba ba ikwatlhaileng pholo ya semoya. O ne a tla ba naya kaelo e e nayang botshelo le lesedi le le nayang botshelo, fa fela ba ne ba tswelela ba di tsibogela e bile ba le kutlo.